**REGLAMENT DE RÈGIM INTERN**

**RESIDÈNCIA PRIVADA**

CAPÍTOL I. MARC DE REFERÈNCIA

**ARTICLE 1**.La residència Casa Vapor Gran té la funció bàsica d'oferir una atenció integral i individualitzada de qualitat a persones en situació de dependència física i/o psicosocial, tot promocionant la seva autonomia.

Amb la finalitat d'aconseguir el bon funcionament de la Residència, la millor convivència, la màxima participació, el respecte als drets dels usuaris, i la consecució del màxim benestar integral d'aquests, és necessària la seva col·laboració.

Per tot això, cal establir l’organització, les pautes de funcionament, i les normes de convivència, que s'especifiquen a continuació.

CAPÍTOL II. ADMISSIONS

**ARTICLE 2**. En l'admissió a la residència del nou usuari, s' observaran les regles següents:

1. La signatura del contracte de prestació de serveis per l'usuari i del familiar, la persona responsable o la representant, en el qual, entre d'altres, es faran constar:
	1. Filiació de la persona usuària i el familiar.
	2. Dades identificatives del familiar, de la persona responsable o de la representant.
	3. Fotocòpia de l'últim rebut de la pòlissa de defunció (si n’hi ha).

Si no és possible obtenir la manifestació de la lliure voluntat d'ingrés ni de l'usuari ni del seu representant legal, es procedirà segons l'article 7.3 del Decret 284/1996, de 23 de juliol de regulació del sistema català de serveis socials, modificat pel Decret 176/2000, de 15 de maig.

Amb la firma del contracte, el futur resident, o la persona legalment responsable en el seu nom, manifesta la seva voluntat de fer ingrés en la residència i des d'aquest moment adquireix la condició d'usuari o resident.

1. El nou usuari haurà d'aportar un certificat mèdic del seu estat físic i psíquic, emès dins dels tres darrers mesos abans de l'ingrés. Aquest informe contindrà com a mínim les dades personals, les malalties actives, les al·lèrgies i contraindicacions, la medicació prescrita, el règim dietètic, les atencions sanitàries o d’infermeria que necessita i valoració de la discapacitat quan sigui procedent.
2. Malgrat el que determina en el punt anterior, la residència podrà efectuar una revisió mèdica per corroborar la informació sobre l'estat físic i psíquic de la nova persona usuària.

CAPÍTOL **III.**RÈGIM ECONÒMIC

**ARTICLE 3.** S’estipularà el preu que sigui vigent en el moment de la firma del contracte, al qual caldrà afegir els impostos que corresponguin.

**ARTICLE 4.** El pagament de la mensualitat o estada temporal s'efectuarà per endavant, dintre dels cinc primers dies de cada mes, o prèviament a l'ingrés en estada temporal no superior al mes. La residència emetrà una factura i un document acreditatiu del pagament.

**ARTICLE 5**. El preu es veurà incrementat cada primer d'any prenent com a referència l'índex de preus al consum (IPC) publicat per l'Institut Nacional d'Estadística o l’organisme que pugui substituir-lo. La residència podrà repercutir en el preu acordat per les parts aquells imports que es derivin del compliment d’obligacions legals o normatives posteriors a la signatura del contracte, inclòs els increments de costos salarials superiors a l’IPC que es puguin derivar per conveni col·lectiu o altra normativa d’obligat compliment.

CAPÍTOL IV. SERVEIS DE LA RESIDÈNCIA

**ARTICLE 6.** En el preu de l'estada hi ha incloses les prestacions següents:

1- Allotjament. S'entendrà com l'ús de l'habitació contractada, en el seu caràcter individual o compartida, així com de les àrees comunes de la residència, inclosos el manteniment i la neteja de les referides zones.

 Tot i això, la persona usuària podrà ser canviat d'habitació en cas de donar-se algun dels motius següents:

* Per motiu de força major.
* Per l'evolució de l'estat de salut de la persona usuari, que aconselli el canvi.
* Per motius organitzatius de la residència.
* Per necessitats de la residència derivades d'una descompensació en el nombre de persones d'un mateix sexe, que impossibiliti un acoblament adequat de les places disponibles.
* Per incompatibilitat manifesta de caràcters entre els ocupants d'una mateixa habitació.

 Si l'usuari desitja canviar d'habitació, ho podrà sol·licitar a la direcció de la residència per a que es produeixi si existeix la disponibilitat adient (segons el criteri organitzatiu la residència).

2- Pensió completa. Comprèn: esmorzar, dinar i sopar, que seran controlats pel personal especialitzat, amb la finalitat de garantir el suport dietètic i calòric adequat.

 Si un usuari ha de mantenir un règim alimentari determinat per ordre facultativa, se li servirà, i se li’n recomanarà el seguiment.

3- Atenció sanitària. La residència disposa d’un servei mèdic que actuarà en el control global de la salut dels usuaris (i de la seva medicació), i tindrà permanentment actualitzades les fitxes sanitàries dels usuaris, així com de les condicions higièniques i d'alimentació de la residència.

 La medicació es gestionarà des de la residència a través dels seus respectius metges de capçalera, assignats a la pròpia cobertura de la Sanitat Pública, a través de la qual hauran d'aconseguir els medicaments que els siguin prescrits, i el material higiènic necessari.

 En cas de què la persona usuària no disposi de cobertura econòmica sanitària (seguretat social, mutualitat, asseguradora mèdica, etc.), així com per l'atenció o medicació especialitzada que superi la cobertura de que es disposi, es considerarà com un servei complementari, i, per tant, les despeses econòmiques que s'originin per aquest concepte hauran de ser satisfetes pel propi resident que ho necessiti, per la seva família o per la persona responsable del mateix.

 El control, l’administració, el seguiment i la conservació dels medicaments prescrits pel servei mèdic que hagi atès a la persona usuària serà competència i responsabilitat exclusiva del personal qualificat de la residència.

 Quan la persona usuària pateixi un procés que, per la seva patologia, necessiti un tractament o una atenció especials, no assumibles per la residència, serà traslladat a un centre sanitari adient per a portar a terme el tractament o procediment necessari (excepte si s'ha manifestat la seva voluntat en un altre sentit, en el document de voluntats anticipades), informant a la persona/familiar de referència designada. Un cop normalitzada la situació, tornarà a la residència.

 No s'inclouen les atencions que requereixen hospitalització o internament en un centre sociosanitari, o les derivades de malalties psíquiques que a criteri del servei mèdic de la residència aconsellin l'ingrés de la persona usuària en un establiment adequat per aquesta finalitat.

4- Rentat de roba. La residència té un servei de bugaderia propi per a la roba d'ús personal dels residents, excepte si té tractament de tintoreria o similar. Per poder fer ús d'aquest servei és imprescindible que tota la roba estigui degudament marcada. El resident o les persones responsables estan obligades a reposar la roba d'ús personal de l'usuari quan sigui necessari i en les mateixes condicions de marcat. La residència no es fa càrrec del deteriorament que pugui patir la roba per desgast, per alteració del teixit o per la pèrdua per manca de marcatge.

**ARTICLE 7.** No està inclòs en el preu de l'estada:

1. Les consumicions que es facin apart dels àpats compresos en el preu.
2. Tot el material que la persona usuària necessiti per al seu ús personal, cadires de rodes, caminadors, utensilis d'higiene personal, etc., que no hagi aportat.
3. Perruqueria i podologia. Per reservar aquests serveis caldrà comunicar-ho al personal de planta, que assignarà dia i hora.
4. Servei d’oxigen teràpia.
5. Medicació no inclosa a la Seguretat Social ni el copagament de la medicació inclosa.
6. Els costos de les activitats externes programades per l'entitat a les quals la persona usuària podrà acollir-se de forma voluntària.
7. Altres serveis prestats per professionals externs.
8. Telèfon quan s'utilitzin les línies pròpies de la residència.
9. Despeses de trasllats a l’ingrés o a l’alta, o d’altres acompanyaments.
10. Tots aquells serveis no detallats en l’article anterior.

Aquests serveis extres es cobraran mitjançant la factura mensual o, si la persona usuària ho prefereix, en metàl·lic a la recepció. Els preus dels serveis es poden consultar al tauler d'anuncis de la planta baixa.

**ARTICLE 8**. Amb l'objectiu de garantir el bon funcionament de la residència, així com preservar els drets dels usuaris, s'estableix que l'horari de visites és de 9h.a 21h, si bé s'aconsella que es respectin els horaris de descans i de menjar dels usuaris.

En cas de no menjar al centre, caldrà avisar el dia abans, i es comunicarà també qualsevol retard en el retorn previst.

Si la persona usuària vol convidar a dinar un o diversos familiars, haurà de comunicar-ho amb 24 hores d'antelació, i només s'acceptarà si hi ha places lliures al menjador. El preu del menú es comunicarà periòdicament. S'entén que aquest és un servei no continuat del qual només es podrà fer ús esporàdicament.

Informació: La residència disposa d'un horari d'informació i d'atenció als familiars dels usuaris per part dels responsables d'atenció al resident, que figura al tauler d'anuncis.

Sortides: Les sortides de la residència són lliures i sense cap tipus de limitació, si no és que hi hagués una indicació mèdica que la desaconselli. Malgrat això, la residència no es fa responsable dels danys, perjudicis, etc., que rebi o provoqui la persona usuària a tercers quan es trobi a l'exterior, exceptuant aquelles sortides organitzades pla residència.

**ARTICLE 9.** Els usuaris no podran guardar a la seva habitació cap tipus de medicament ni aliment, ni tampoc lleixiu, detergents o altres productes perillosos. S'agrairà a familiars i amics que no lliurin als usuaris aliments no controlats pel personal de la residència. En el cas que es vulgui lliurar algun aliment, serà necessari que ho comuniqui a la persona cuidadora de referència, amb la finalitat de respectar les dietes específiques establertes per prescripció facultativa, així com per evitar el deteriorament dels productes.

La residència no es fa responsable dels productes proporcionats per familiars o tercers als usuaris.

**ARTICLE 10**. L'usuari i els familiars hauran de respectar la prohibició legal de fumar en tot el recinte de la residència.

CAPÍTOL V. DRETS DE L'USUARI

**ARTICLE 11.** Els usuaris de serveis residencials, a més dels drets que reconeixen els articles 8, 9 i 10 de la Llei 12/2007, d'11 d'octubre, de serveis socials, tenen els drets específics reconeguts en l’article 12 de la llei esmentada, en especial els següents:

* Dret a la informació i a la participació democràtica dels residents o llurs representants legals.
* Dret a la informació suficient i entenedora i adequada respecte a la seva situació assistencial, sanitària i global, com també altres fets que li incumbeixin.
* Disposar dels ajuts i suports necessaris per a comprendre la informació si té dificultats de desconeixement de la llengua o alguna discapacitat física, psíquica o sensorial.
* Dret a rebre, en llenguatge entenedor i accessible, la valoració de llur situació.
* Dret a rebre informació prèvia amb relació a qualsevol intervenció que l'afecti a fi que, si escau, hi pugui donar llur consentiment específic i lliure.
* Dret a comunicar i rebre lliurement informació per qualsevol mitjà de difusió de manera accessible.
* Dret al secret de les comunicacions, llevat que es dicti una resolució judicial.
* Dret a la participació en la presa de decisions, en l'adopció i en l'execució de les mesures que l'afectin.
* Dret a l'exercici de la llibertat individual per a ingressar i romandre a l'establiment i per a sortir-ne, sens perjudici del que estableix la legislació vigent respecte les persones incapacitades i les persones sotmeses a mesures judicials d'internament i a traslladar-se.
* Dret a la intimitat i a la no divulgació de les dades personals dels seus expedients o historials.
* Dret a considerar com a domicili propi la Residència.
* Dret a la continuïtat en la prestació dels serveis en les condicions establertes o convingudes, sens perjudici de les clàusules d'estabilització que s'acordin en els contractes d'assistència.
* Dret a la tutela de les autoritats públiques per tal de garantir el gaudiment dels drets establerts.
* Dret a no ser discriminats en el tractament per raó de naixença, raça, sexe, religió, opinió o qualsevol altra condició o circumstància personal o social.
* Dret de llibertat per la pràctica religiosa
* Dret de neteja de l'habitatge
* Dret a formar part de les Comissions entre els residents.
* Dret a tenir objectes personals significatius per a personalitzar l'entorn on viu sempre que respectin els drets de les altres persones. Conservar la intimitat a l'habitació considerant-la com a lloc no comú.
* Dret a continuar mantenint amb la major fluïdesa possible la relació amb l'entorn familiar, afectiu, convivencial i social, tot respectant les formes de vida actuals, propiciant la comunicació amb l'exterior de l'habitatge.
* Dret a rebre una atenció i assistència personalitzada, d'acord amb la seva situació personal i totes les seves necessitats personals i a la continuïtat en la prestació dels serveis en les condicions per a aconseguir un desenvolupament personal adequat, en condicions d'igualtat respecte a l'atenció que reben els altres ciutadans.
* Dret a ser tinguda en compte la seva situació personal i familiar.
* Dret a ser tractat amb el respecte a la dignitat i, sempre que es pugui, d'acord amb les seves particulars conviccions culturals, religioses o filosòfiques.
* Dret a no ésser sotmès a cap mena d'immobilització o restricció de la capacitat física o intel·lectual per mitjans mecànics o farmacològic sense prescripció facultativa i supervisió, llevat que hi hagi un perill imminent per a la seguretat física de la persona o terceres persones. En aquest darrer cas, les actuacions s'han de justificar documentalment, han de constar en l'expedient assistencial de la persona i s'han de comunicar al Ministeri Fiscal, d'acord amb el que estableixi la legislació.
* Dret a presentar suggeriments i efectuar queixes i reclamacions. La persona usuària del servei o persona representant legal podrà reclamar al Servei d'Inspecció i Registre del Departament de Benestar Social i Família en cas de prestació inadequada dels serveis.
* Dret al respecte a la seva llengua, d'acord amb la legislació en la matèria, i que es garanteixi la comunicació.
* Dret a obtenir facilitats per a fer la declaració de voluntats anticipades, d'acord amb la legislació vigent.
* Dret a exercir lliurement els drets polítics, respectant el funcionament normal de l'establiment i la llibertat de les altres persones.
* Dret al respecte i bon tracte per part dels empleats i la resta de residents de la residència.
* Dret al suport psicosocial, sanitari i geriàtric a càrrec del personal especialitzat de la residència.
* Dret al lliure ús dels llocs comuns i serveis de la residència, respectant els criteris i horaris.
* Dret a conèixer el reglament intern del servei, i també els drets i els deures.
* Crisis agudes. En cas d'urgència o de malaltia que requereixi atencions de tipus hospitalari urgent, la residència gestionarà l'ingrés de l'intern al centre assistencial que li pertoqui.

CAPÍTOL VI. OBLIGACIONS DE L'USUARI

ARTICLE 12. Són obligacions de la persona usuària de la residència, els següents:

* Conèixer i complir aquest Reglament de Règim Intern.
* Respectar i facilitar la convivència amb respecte mutu, tolerància i col·laboració.
* Respecte i bon tracte, per part dels residents, a tots els empleats.
* Abonar el preu que correspongui d'acord amb l’estipulat en el contracte i la normativa vigent.
* Deure a facilitar les dades personals, convivencials i familiars veraces i presentar els documents fidedignes que siguin imprescindibles per a valorar-ne i atendre'n la situació. Així com aportar els estris, vestuari i objectes personals que se li demani.
* Permetre que la residència custodiï els documents importants que, en cas de perdre's o produir-se una urgència i no trobar-los, portarien un trastorn a la persona interessada i al personal de la residència.
* Deure d'atendre les indicacions del personal i comparèixer a les entrevistes a què siguin convocats, sempre que no atemptin contra la dignitat i la llibertat de les persones.
* Col·laborar en els tractaments prescrits facultativament i en les activitats que li siguin recomanades.
* Acceptar les pautes alimentàries marcades pel criteri de la residència i complir els horaris establerts per als àpats i l'hora d'arribada al vespre, o avisar amb temps si algun dia aquests horaris no es poden complir.
* Esforçar-se a participar en totes les activitats d'estimulació que s'organitzin (en funció de les seves capacitats), procurant fomentar la relació i reduint al mínim les estones d'inactivitat i d'aïllament.
* En atenció als altres usuaris, escoltar els aparells de ràdio i música i la televisió individual amb volum reduït o per mitjà d'auriculars.
* Respectar els espais íntims i no entrar a les habitacions, entre usuaris, sense permís mutu.
* No fer àpats dins l'habitació a no ser per expressa indicació mèdica.
* Lliurar la medicació al personal responsable, qui la guardarà i administrarà.
* Respectar i fer bon ús de totes les instal·lacions i del material de la residència.
* Mantenir l'adequada presentació i higiene personal, i utilitzar una roba i un calçat, com més normals millor segons l'hora del dia i l’època de l’any.
* Mantenir l'habitació neta i endreçada, permetre-hi l'entrada al personal de l'establiment per efectuar serveis o controls.
* Abstenir-se d'acollir animals, que podrien pertorbar la dinàmica de la residència i ser molestos als companys.
* No efectuar, dintre de la residència ni en el seu nom fora d'ella, cap mena de recaptació econòmica, excepte si estan autoritzades. Tampoc s'accepta el joc recreatiu apostant diners.
* Afavorir el clima de col·laboració i ajuda entre els usuaris, sobretot vers els més necessitats.
* Evitar qualsevol acte que pugui afectar la normal convivència entre usuaris i entre aquests i el personal.

En qualsevol cas no previst en aquestes normes, la residència es reserva el dret d'actuar segons la decisió presa en problemàtiques semblants.

**ARTICLE 13.**Seran a càrrec de l'usuari tots els danys causats per la seva culpa, tant a les instal·lacions i propietats de la residència, com a la resta d'usuaris.

Si els danys causats fossin a les habitacions compartides i no es pogués determinar l'autor, es repartiria el cost entre els dos ocupants.

**ARTICLE 14.**La residència no es fa responsable dels deteriorament o pèrdua d’objectes personals propietat de l’usuari d’ús general (bastons, barrets, roba, petits aparells elèctrics,...), de valors (documents, joies, diners en efectiu,...) o d’ús personal (pròtesi ortopèdiques, dentals, òptiques, auditives o estètiques,...).

**ARTICLE 15**.Seran motius de resolució de contracte imputable a la persona usuària:

1. L’impagament dels rebuts per l'estada a la residència,
2. La manca de respecte per les normes de convivència de la residència,
3. El destorbament del bon funcionament de la residència,
4. L'embriaguesa habitual o la drogoaddicció.
5. La desídia i abandonament de la higiene personal, i la negació a rebre l'assistència del personal de la residència.
6. La negació o l’impediment que es realitzi la neteja de la seva habitació.
7. L'assetjament a altres usuaris o personal de la residència.
8. Quan l'estat físic per afecció crònica o psíquica de la persona usuària impedeixi la seva normal convivència o necessiti segons el parer del servei mèdic de la residència el seu trasllat a un centre especialitzat.

**ARTICLE 16.**La residència té a disposició dels usuaris, responsables o representants, fulls de reclamacions. Cal baixar a recepció on se'ls hi facilitarà el full corresponent. També disposen de bústia de suggeriments per a qualsevol comentari que es desitgi fer sobre la residència.

CAPÍTOL VII. PROTECCIO DE DADES

**ARTICLE 17.** Fundació Vallparadís, FPC disposa de fitxers amb dades de caràcter personal anomenats “Fitxer de Pacients” i “Fitxer d’Històries Clíniques”, dels quals n’és responsable. La seva finalitat és el tractament mèdico-sanitari i social als usuaris de la residència, així com totes les actuacions que puguin ser necessàries pel seu desenvolupament.

Els destinataris de la informació són tots els departaments en els que s'organitza Fundació Vallparadís FPC, així com els estaments oficials públics o privats que, per obligació legal o necessitat material, hagin d'accedir a les dades als efectes de la correcta prestació de l'assistència mèdico-sanitària i social, que constitueix la finalitat del tractament d'aquestes dades.

En tot cas, vostè té dret a exercir els drets d'oposició, accés, rectificació i cancel·lació. Per a exercitar aquests drets, i per qualsevol aclariment, pot dirigir-se per escrit mitjançant instància dirigida a Fundació Vallparadís FPC en el seu domicili situat a C./ Sant Antoni 32 de Terrassa.

Per la realització d’estudis científics, mèdics i/o històrics s’anonimitzaran les dades de l’usuari, i en cas contrari es demanarà el consentiment previ, exprés i per escrit del mateix, o de la persona que assumeixi la seva representació.